**[NB! SPĒKĀ LĪDZ** 24/07/1998]

**Padomes 1978. gada 20. marta Nolikums Nr. 616/78 par izcelsmes apliecinājumiem dažiem Kopienā ievedamiem tekstilizstrādājumiem, kas ietilpst Kopējo muitas tarifu 51. un 53.—62. grupā, un par nosacījumiem šādu apliecinājumu akceptēšanai**

EIROPAS KOPIENU PADOME,

ņemot vērā Eiropas Ekonomikas kopienas dibināšanas līgumu, jo īpaši tā 113. pantu,

ņemot vērā Komisijas priekšlikumu,

tā kā kārtībā, kas no 1978. gada 1. janvāra jāpiemēro dažiem Kopienā importējamiem tekstilizstrādājumiem, kuri ietilpst Kopējo muitas tarifu 51. un 53.—62. grupā, ir paredzēti limiti, kurus nosaka vai par kuriem vienojas ar trešām valstīm, kas piegādā preces Kopienai; tā kā uz minēto tekstilizstrādājumu importu pie tam attiecas uzraudzības sistēma;

tā kā ar piemērotiem kontroles pasākumiem ir jānovērš tirdzniecības novirzes un pārkāpumi, kas var traucēt piemērot šo kārtību; tā kā tādēļ būtu jāizveido dažu Kopienā ievedamo tekstilizstrādājumu izcelsmes kontrole; tā kā ir runa par tekstilizstrādājumiem, kas uzskaitīti Komisijas 1977. gada 30. decembra Nolikuma (EEK) Nr. 3019/77 par atļaujām un limitiem dažiem trešās valstīs ražotiem tekstilizstrādājumiem1 A pielikumā;

tā kā šādas izcelsmes kontroles sistēmas ieviešanai būtu jānodrošina labāka šo izstrādājumu importa uzraudzība, tā nepieciešami stiprinot minēto izstrādājumu importēšanas kārtību;

tā kā piemērotākais dokumentārais pierādījums visvairāk diskutējamiem izstrādājumiem ir izcelsmes sertifikāts; tā kā mazāk diskutējamu izstrādājumu kontroles vajadzībām pietiek ar izcelsmes deklarāciju kopā ar faktūrrēķinu, ja vien nav konstatēti rupji pārkāpumi,

ir pieņēmusi šo nolikumu.

*1. pants*

Ievedot Kopienā Kopējo muitas tarifu 51. un 53.—62. grupā ietilpstošos tekstilizstrādājumus, kas uzskaitīti Nolikuma (EEK) Nr. 3019/77 A pielikumā, tiem jābūt līdzi izcelsmes apliecinājumam saskaņā ar turpmāk noteikto kārtību.

*2. pants*

Izstrādājumiem, kas uzskaitīti Nolikuma (EEK) Nr. 3019/77 A pielikuma I un II grupā, jābūt līdzi izcelsmes sertifikātam, kas atbilst 9. pantam Padomes 1968. gada 27. jūnija Nolikumā Nr. 802/68 par preču izcelsmes jēdziena vienotu izpratni2.

*3. pants*

1.    Kopā ar tādu izstrādājumu, kas nav minēti 2. pantā, faktūrrēķinu, vai, ja nav faktūrrēķina, ar citu komercdokumentu, kas attiecas uz izstrādājumiem, jābūt eksportētāja vai piegādātāja deklarācijai par to, ka tie nāk no trešās valsts, kurā deklarācija sastādīta, un atbilst 5. pantā minētajiem izcelsmes noteikšanas kritērijiem.

2. Neatkarīgi no šā panta 1. punkta var atbilstīgi 2. panta nosacījumiem izdot šo izstrādājumu izcelsmes sertifikātu.

3. Neatkarīgi no 1. punktā minētās izcelsmes deklarācijas uzrādīšanas pamatotu šaubu gadījumos kompetentās iestādes Kopienā drīkst prasīt papildu apliecinājumus, kas garantē izcelsmes deklarācijas atbilstību 5. pantā minētajiem izcelsmes noteikšanas kritērijiem.

*4. pants*

1. Katra dalībvalsts ziņo Komisijai par nopietniem pārkāpumiem vai nelikumībām 3. pantā minēto izcelsmes deklarāciju sakarā. Komisija šīs ziņas nodod tālāk pārējām dalībvalstīm.

2. Pēc dalībvalstu pieprasījuma vai pēc Komisijas ierosmes Preču izcelsmes komiteja, tiklīdz iespējams, ievērojot Nolikuma (EEK) Nr. 802/68 13. pantā noteikto kārtību izskata jautājumu par to, vai attiecībā uz izstrādājumiem un trešām valstīm prasīt uzrādīt izcelsmes sertifikātu saskaņā ar 2. pantu.

3. Lēmumu pieņem saskaņā ar Nolikuma Nr. 802/68/EEK 14. pantā noteikto kārtību.

*5. pants*

Šajā nolikumā minētos izcelsmes sertifikātus un izcelsmes deklarācijas var akceptēt tikai tad, ja tie atbilst spēkā esošajos Kopienas tiesību aktos izklāstītajiem izcelsmes noteikšanas kritērijiem.

*6. pants*

Ja izstrādājumiem, kas ietilpst vienā un tajā pašā Muitas sadarbības padomes nomenklatūras nodaļā, ir noteikti atšķirīgi izcelsmes noteikšanas kritēriji, izcelsmes sertifikātos un izcelsmes deklarācijās jābūt pietiekami sīkam preču aprakstam, lai varētu noteikt, pēc kuriem kritērijiem izdots sertifikāts vai sastādīta deklarācija.

*7. pants*

1. Izcelsmes sertifikātiem jābūt izdotiem un izcelsmes deklarācijai jābūt sastādītai tajā valstī, kurā preces saražotas.

2. Bet gadījumos, kad preces importē tieši no izcelsmes valsts, taču ieved caur citu valsti, šajā citā valstī izdotie izcelsmes sertifikāti jāakceptē tad, kad ir pārbaudīts, vai šādi sertifikāti ir akceptējami tāpat kā izcelsmes valsts izdotie.

3. Šā panta 2. punkts neattiecas uz gadījumiem, kad ir noteikumi vai vienošanās par konkrēto izcelsmes sertifikāta izdevējas valsts izstrādājumu limitiem.

*8. pants*

1. *EUR.1* un *EUR.2*, *A.CY.1* un *A.CY.2*, *A.E.1* un *A.E.2*, *A.ET.1* un *A.ET.2*, *A.RL.1* un *A.RL.2* parauga pārvadājumu sertifikāti un aizpildītās veidlapas un izcelsmes sertifikātu A veidlapa un aizpildītās *APR* veidlapas, ko, preces ievedot Kopienā, uzrāda tarifu atvieglojumu saņemšanai, ir akceptējamas 1. pantā minētā izcelsmes apliecinājuma vietā.

2. 1. pantā minēto izcelsmes apliecinājumu neprasa precēm, kurām pievienots sertifikāts, kas atbilst Nolikuma (EEK) Nr. 2635/771 un Nolikuma (EEK) Nr. No 2636/772 paraugiem un nosacījumiem, kā arī attiecīgiem noteikumiem, kas vēlāk pieņemti to vietā.

3. Šā panta 2. punkts attiecas arī uz precēm, kam pievienots sertifikāts, kas atbilst Nolikuma (EEK) Nr. 3019/77 D pielikuma paraugam un nosacījumiem, kā arī noteikumiem, kas vēlāk pieņemti to vietā vai tiem papildus.

4. Šis nolikums neattiecas uz nekomerciālu importu, kas atbrīvots no 1. punktā minēto dokumentu uzrādīšanas saskaņā ar attiecīgu atvieglojumu režīmu.

5. Nosacījumus, ar kādiem šis nolikums attiecas uz tādu nekomerciālu importu, kas nav minēts 4. punktā, pieņem līdz 1979. gada 1. aprīlim Nolikuma (EEK) Nr. 802/68 14. pantā noteiktajā kārtībā.

Līdz šādas kārtības ieviešanai dalībvalstis var paturēt spēkā savu kārtību, ko tās noteikušas šajā jomā.

*9. pants*

Dalībvalstis ziņo Komisijai par pasākumiem, kas veikti šā nolikuma piemērošanai.

*10. pants*

Preces, kas atvestas pirms 1978. gada 1. maija, līdz 1978. gada 31. augustam drīkst importēt bez 1. pantā minētā izcelsmes apliecinājuma uzrādīšanas.

*11. pants*

Šis nolikums stājas spēkā 1978. gada 1. maijā.

Šis nolikums uzliek saistības kopumā un ir tieši piemērojams visās dalībvalstīs.

Briselē, 1978. gada 20. martā.

 Padomes vārdā —

 priekšsēdētājs

 K. HEINESENS (*K. HEINESEN*)

REGISTER : 02203000

DOCNUM : 378R0616

PUBREF : Official Journal L 084, 31/03/1978 p. 0001 - 0003